S-391/2007

Mál þetta höfðaði sýslumaðurinn á Akranesi með ákæru 26. nóvember 2007 á hendur ákærða, E-kk-þgf Ó-kk-þgf Æ-kk-þgf, kt. ..., Víðigrund 1 á Akranesi. Málið var dómtekið 18. desember sama ár.

Í ákæruskjali segir að málið sé höfðað gegn ákærða fyrir umferðar- og fíkniefnabrot framin á Akranesi laugardaginn 20. október 2007, en ákærða er gefið að sök „að hafa:

I.

Um kl. 4:10 ekið bifreiðinni TY-269, undir áhrifum bannaðra ávana- og fíkniefna, norðvestur Stillholt og norður Dalbraut uns lögreglan stöðvaði aksturinn á Dalbraut á móts við hús nr. 2 við Dalbraut.

Í blóðsýni sem tekið var úr ákærða í framhaldi af handtöku mældist magn tetrahýdrókannabínóls 2,5 ng/ml, amfetamín 85 ng/ml og MDMA 220 ng/ml og í þvagi greindist amfetamín, MDMA og kannabínóíðar. Tetrahýdrókannabínól, amfetamín og MDMA eru í flokki ávana- og fíkniefna sem bönnuð eru á íslensku forráðasvæði samkvæmt lögum um ávana- og fíkniefni og reglugerðum settum samkvæmt þeim.

Brot ákærða skv. þessum ákærulið þykir varða við 1. mgr., sbr. 2. mgr. 45. gr. a., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997, 186. gr. laga nr. 82/1998 og 5. gr. laga nr. 66/2006.

II.

Á sama tíma og I. töluliður ákærunnar tilgreinir haft í sínum vörslum 10,18 g af amfetamíni í bifreiðinni TY-269 á Stillholti og Dalbraut, er lögreglan hafði afskipti af honum vegna brots er I tl. ákærunnar tilgreinir en lögreglan fann amfetamínið við leit á ákærða á vettvangi í framhaldi af handtöku og lagði hald á það.

Brot ákærða skv. þessum ákærulið þykir varða við 2. gr., sbr. 5. laga um ávana- og fíkniefni nr. 65/1974, sbr. lög nr. 60/1980, lög nr. 13/1985, 82/1998 og lög nr. 68/2001 og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerð nr. 232/2001 og nr. 848/2002.

III.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Þess er jafnframt krafist að ofangreind 10,18 g af amfetamíni verði gerð upptæk með dómi samkvæmt 6. mgr. 5. gr. laga nr. 65/1974, sbr. lög nr. 68/2001 og 2. mgr. 14. gr. reglugerðar nr. 233/2001.“

Ákærði hefur fyrir dómi skýlaust játað að hafa framið þau brot sem honum eru gefin að sök í ákæru og er játning hans studd sakargögnum. Eru því efni til að leggja dóm á málið samkvæmt 125. gr. laga um meðferð opinberra mála nr. 19/1991. Samkvæmt þessu verður ákærði sakfelldur fyrir brotin, sem réttilega eru færð til refsiákvæða í ákæru.

Hinn 6. nóvember 2006 hlaut ákærði dóm fyrir brot gegn almennum hegningarlögum og umferðarlögum og var refsing ákveðin fangelsi í 3 mánuði skilorðsbundið í 2 ár. Önnur mál eru ekki tilgreind á sakavottorði ákærða.

Með þeim brotum sem ákærði hefur nú verið sakfelldur fyrir rauf hann skilorð dómsins frá 6. nóvember 2006. Samkvæmt heimild í 60. gr. almennra hegningarlaga þykir rétt að láta skilorðsdóminn standa óhaggaðan en gera ákærða refsingu sér í lagi fyrir brotin.

Refsing ákærða þykir að brotum hans virtum hæfilega ákveðin 200.000 króna sekt til ríkissjóðs og komi 14 daga fangelsi í stað sektarinnar verði hún eigi greidd innan fjögurra vikna frá birtingu dómsins.

Þá þykir rétt, svo sem krafist er í ákæru og með vísan til 101. gr. og 102. gr. umferðarlaga nr. 50/1987, að svipta ákærða ökurétti í tólf mánuði frá birtingu dóms þessa að telja.

Með vísan til niðurstöðu dómsins hér að framan, kröfugerðar ákæruvalds, gagna málsins og tilgreindra laga- og reglugerðarákvæða í ákæru ber að gera upptæk fíkniefni þau sem í dómsorði greinir.

Samkvæmt 1. mgr. 165. gr. laga nr. 19/1991 um meðferð opinberra mála skal dæma ákærða til greiðslu alls sakarkostnaðar. Ákærði dæmist því til að greiða 148.440 krónur í sakarkostnað vegna blóðsýnis og matsgerðar, þóknun skipaðs verjanda síns, I-kk-ef I-kk-ef, héraðsdómslögmanns, sem þykir hæfilega ákveðin 64.740 krónur að meðtöldum virðisaukaskatti og útlagðan ferðakostnað verjanda að fjárhæð 14.797 krónur eða samtals 227.977 krónur.

B-kk-nf B-kk-nf, héraðsdómari, kveður upp dóm þennan, en uppsaga dómsins hefur dregist lítillega vegna starfsanna dómarans.

DÓMSORÐ:

Ákærði, E-kk-nf Ó-kk-nf Æ-kk-nf, greiði 200.000 króna sekt til ríkissjóðs og komi 14 daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er svipur ökurétti í tólf mánuði frá birtingu dóms þessa að telja.

Ákærði sæti upptöku á 10,18 g af amfetamíni.

Ákærði greiði 227.977 krónur í sakarkostnað.

B-kk-nf B-kk-nf